Sörnäisten rantatie

Sörnäisten rantatie () on leveä katu Sörnäisissä,Helsingin itäisessä kantakaupungissa. Se johtaa Merihaan edustalta Suvilahteen lähelle Kalasataman metroasemaa. Katu on osa Eurooppatietä 75, ja sitä käyttää noin 40 000 ajoneuvoa vuorokaudessa. Kadun kaistamäärä vaihtelee kolmen ja neljän välillä suuntaansa. Nopeusrajoitus on 50 km/h.

Suurimmaksi osaksi Sörnäisten rantatie on vilkasliikenteinen liikenneväylä, joka yhdistää Itäväylän Helsingin keskustaan. Hakaniemensilta yhdistää Sörnäisten rantatien Pohjoisrantaan, joka johtaa Kauppatorille. Jalankulkua ja pyöräliikennettä rantatie hankaloittaa, ja se muodostaa estevaikutuksen kadunylitykselle. Rannan puolella on erillinen kävelykatu, Sörnäisten rantapromenadi, jonka varrelle aiotaan rakentaa 1 400 asukkaan asuinalue. Kaavamuutoksen myötä myös Sörnäisten rantatien linjaus muuttuu hieman, ja sen varrelle nousee lisää toimistotaloja. 

Itäväylän lisäksi kadun pohjoispäässä olevasta eritasoliittymästä alkaa kohti Lahdenväylää johtava Hermannin rantatie. Sörnäisten rantatie on tärkein itäisen ja koillisen Helsingin säteittäisten sisääntuloväylien (Tuusulanväylä, Lahdenväylä, Itäväylä) liikenteen keskusta-alueelle johtava tieyhteys.

 Historia 
pienoiskuva|vasen|Sörnäisten rantaa 1910-luvulla. Vasemmassa reunassa  satamaradan tavaravaunuja. 
pienoiskuva|Rantatietä syksyllä 1970.  
Sörnäisten rantatie -nimitystä on käytetty vuodesta 1893. Aluksi rantatie oli lähinnä teollisuus- ja satama-alueen sisäinen katu, jonka reunaa pitkin kulki myös Sörnäisten satamaradasta haarautunut, Hakaniementorille johtanut sivuraide. Rata torille valmistui vuonna 1900, ja rata palveli myös alueen useita yrityksiä 1980-luvulle asti.

V. I. Lenin asui osoitteessa Sörnäisten rantatie 1 (sittemmin Miina Sillanpään katu 1) elo–syyskuussa 1917 Helsingin miliisipäällikkö Kustaa Rovion kotona.Lenin Helsingissä Laurakolbe.net.

Suureksi liikenneväyläksi rantatietä alettiin rakentaa 1950-luvun alussa samaan aikaan kun uutta Kulosaaren siltaa rakennettiin. Vuonna 1961 valmistui Hakaniemen silta, joka yhdistää Sörnäisten rantatien Kruununhaan Pohjoisrantaan ja edelleen kohti Eteläsatamaa. Koska aluksi liikenne meni Hakaniemenrannan kautta Pitkällesillalle, Hakaniemenrannan katu oli vielä 2020-luvun alkuun asti nelikaistainen, vaikka liikennemäärät eivät sitä enää perustelleet.

Rantatie yhdisti sillat toisiinsa ja loi pääreitin Itäiseltä moottoritieltä (nyk. Itäväylä) Helsingin keskustaan uusien itäisten kaupunginosien kasvaessa entiselle haja-asutusalueelle. Kasvaneiden liikennemäärien myötä 1960–1970-luvuilla tietä levennettiin vaihe vaiheelta kaikkiaan kuusikaistaiseksi. Ajoneuvomäärät niin Itäväylällä kuin Sörnäisten rantatielläkin vähenivät olennaisesti, kun Helsingin metro avattiin vuonna 1982. Vuosina 1995–1997 Helsingin Sörnäisten rantatien tuntumassa 3,3 kilometrin katuradalla ajettiin kansainvälinen autokilpailu Helsinki Thunder.

Sörnäisten rantatien nopeusrajoitus päätettiin vuonna 2009 laskea 60:stä 50:een kilometriin tunnissa.

 Kadun lyhentäminen 
Sörnäisten rantatien läntisin, lähimpänä Hakaniementoria sijainnut osuus jäi liikenteellisesti muusta erilleen, vähäliikenteiseksi sivukaduksi. Osuuden nimi muutettiin Miina Sillanpään kaduksi 14. marraskuuta 2022. Sillanpää, kansalaisvaikuttaja ja Suomen ensimmäinen naisministeri, on asunut lähistöllä Pitkänsillanrannassa.

Alueelle muodostettiin vuonna 2024 myös toinen uusi katu, kun uusi Hakaniemensilta valmistui: Sörnäisten rantatien ja sillan väliin perustettiin Merihaankatu.

 Hankkeet 
Sörnäisten rantatietä suunnitellaan käytettäväksi erikoiskuljetuksissa. Sen vuoksi tien eteläpäässä sijaitseva liian matala vanha Näkinsilta purettiin ja korvattiin korkeammalla. Uusi jalankulun ja pyöräilyn silta avattiin kesäkuussa 2023. Työn ajaksi kadulle sijoitettiin väliaikainen kiertoliittymä. Kuten Hakaniemen sillan uusiminen, myös Näkinsilta liittyi Kruunusillat-kokonaisuuteen.

Rantatien varteen Sörnäisten rantapromenadille suunnitellaan uutta asuinaluetta. Sen myötä Sörnäisten rantatien linjaus muuttuisi, kun se kaartuisi lähemmäs julkisivulinjaa nykyisen huoltoaseman ja parkkipaikan tilalle. Vilkas liikenneväylä olisi tarkoitus muuttaa katumaisemmaksi ympäristöksi poistamalla ylikulkusillat, lisäämällä tienylityspaikkoja, parantamalla jalankulun ja pyöräilyn edellytyksiä, lisäämällä katupuita ja rakentamalla rantatien reunoille tonttiliikennettä palvelemaan rinnakkaiskadut. Ajoneuvokaistojen määrä pysyisi samana, ja nopeusrajoitus laskettaisiin 50:stä 40:een kilometriin tunnissa. Helsingin kaupunginvaltuusto hyväksyi kaavamuutoksen helmikuussa 2024.

 Sörnäistentunneli  
Siirtymistä pohjoiseen Hermannin rantatielle pyritään sujuvoittamaan tunnelilla. Suunniteltu 1,6 kilometriä pitkä Sörnäistentunneli ulottuisi Sörnäisten rantatieltä Vilhonvuorenkadun tuntumasta   Hermanniin Haukilahdenkadun eteläpuolelle. Hanketta on myös ehdotettu yhdistettäväksi keskustatunneliin, joka voisi jatkua Länsiväylälle asti.

 Kuvia 

 Katso myös 
 Junatie, osa Itäväylän ja rantateiden muodostamaa liittymäaluetta

 Lähteet 

 Aiheesta muualla 

Luokka: Helsingin kadut
Luokka:Sörnäinen